b'\n_START_ARTICLE_\nEurocontrol\n_START_PARAGRAPH_\nEuropean Organisation for Safety of Air Navigation eli EUROCONTROL on vuodesta 1963 alkaen toiminut Euroopan unionin ja Euroopan siviili-ilmailu konferenssin (engl. European civil aviation conference, lyh. ECAC) ilmatilan lennonjohtopalvelujen ja muiden lennonvarmistuspalvelujen (engl. air traffic management, lyh. ATM) suunnittelusta ja kehitt\xc3\xa4misest\xc3\xa4 vastaava monikansallinen ja valtioiden v\xc3\xa4linen laitos. Siihen kuuluu 41 j\xc3\xa4senvaltiota. Eurocontrolin p\xc3\xa4\xc3\xa4maja on Brysseliss\xc3\xa4.\n_START_SECTION_\nToiminta\n_START_PARAGRAPH_\nEurocontrolin p\xc3\xa4\xc3\xa4teht\xc3\xa4v\xc3\xa4 on kehitt\xc3\xa4\xc3\xa4 koko Euroopan alueelle yhten\xc3\xa4inen lennonvarmistusj\xc3\xa4rjestelm\xc3\xa4 ja varmistaa Euroopan ilmatilan turvallisuus. T\xc3\xa4m\xc3\xa4 pyrit\xc3\xa4\xc3\xa4n tekem\xc3\xa4\xc3\xa4n yhteisty\xc3\xb6ss\xc3\xa4 j\xc3\xa4senvaltioiden, ICAO:n (International Civil Aviation Organisation) ja muiden alueellisten ja kansallisten lennonvarmistuksesta vastaavien yhteisty\xc3\xb6elinten ja laitosten kanssa. Yhteistoiminta esimerkiksi Yhdysvaltain siviili-ilmailuviranomaisen (engl. Federal Aviation Agency, lyh. FAA) kanssa pyrkii varmistamaan, ett\xc3\xa4 ilmailun kehitysohjelmat ovat toistensa kanssa yhteensopivia ja ett\xc3\xa4 laitevaatimukset, jotka esitet\xc3\xa4\xc3\xa4n ilmatilan k\xc3\xa4ytt\xc3\xa4jille, ovat sopusoinnussa._NEWLINE_Eurocontrol kehitt\xc3\xa4\xc3\xa4 ilmaliikenteen pitk\xc3\xa4n t\xc3\xa4ht\xc3\xa4imen suunnitelmia, ohjeistoja, laite- ja palvelustandardeja. Euroopan unionin komission kanssa yhteistoiminnassa Eurocontrol kehitt\xc3\xa4\xc3\xa4 laitteita ja palveluja koskevia m\xc3\xa4\xc3\xa4r\xc3\xa4yksi\xc3\xa4, jotka toimeenpannaan EU:n direktiiveill\xc3\xa4 ja kansallisten lakien muutoksilla. Eurocontrolilla ei ole suoranaista m\xc3\xa4\xc3\xa4r\xc3\xa4ysvaltaa j\xc3\xa4senvaltioidensa ilmaliikenteess\xc3\xa4 ja siksi sen toiminta on l\xc3\xa4heist\xc3\xa4 yhteisty\xc3\xb6t\xc3\xa4 kansallisten siviili-ilmailuviranomaisten ja ilmailulaitosten kanssa.\n_START_SECTION_\nTutkimuslaitokset\n_START_PARAGRAPH_\nEurocontrol yll\xc3\xa4pit\xc3\xa4\xc3\xa4 kahta tutkimuslaitosta, toista Br\xc3\xa9tigny-Sur-Orgessa Pariisin etel\xc3\xa4puolella ja toista Budapestissa. N\xc3\xa4iden teht\xc3\xa4v\xc3\xa4n\xc3\xa4 on kehitell\xc3\xa4 uusia ideoita ja lennonvarmistuslaitteita ja simuloida niiden k\xc3\xa4ytt\xc3\xb6\xc3\xa4. Tutkimusta suoritetaan yhteisty\xc3\xb6ss\xc3\xa4 muiden eurooppalaisten tutkimuskeskusten ja yliopistojen kanssa.\n_START_SECTION_\nYl\xc3\xa4aluelennonjohtokeskus\n_START_PARAGRAPH_\nKolmas operatiivinen elin, yl\xc3\xa4aluelennonjohtokeskus CEATS UAC (engl. Central European Air Traffic Services Upper Area Control Centre) on suunnitteilla Wieniin. Valmistuttuaan se johtaa ilmaliikennett\xc3\xa4 It\xc3\xa4vallan, Unkarin, T\xc5\xa1ekin, Slovakian, Slovenian, Kroatian, Bosnia ja Hertsegovinan, ja Pohjois-Italian yl\xc3\xa4ilmatilassa lentopinnan 245 yl\xc3\xa4puolella. Keskuksen on suunniteltu aloittavan toimintansa seuraavien viiden vuoden kuluessa. Yhteistoimintaprojekti on joutunut poliittiseen vastavirtaan ja saattaa j\xc3\xa4\xc3\xa4d\xc3\xa4 toteutumatta joko kokonaan tai osittain._NEWLINE_Eurocontrolilla on my\xc3\xb6s ilmailun koulutuskeskus, Luxemburgin kaupungissa. Keskuksessa koulutetaan l\xc3\xa4hes kaikki Maastrichtin UAC:n lennonjohtajat. Lis\xc3\xa4ksi j\xc3\xa4senvaltioille tarjotaan kurssitusta ilmailun eri aloilta.'